CELEX: 32022D0567
Language: hu
Date: 2022-04-04 00:00:00
Title: A Tanács (EU) 2022/567 határozata (2022. április 4.) az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodással létrehozott partnerségi tanácsban a civil társadalmi fórum irányítására vonatkozó operatív iránymutatások elfogadásával kapcsolatban az Európai Unió által képviselendő álláspontról

2022.4.8.   
               
               
                  HU
               
               
                  Az Európai Unió Hivatalos Lapja
               
               
                  L 109/48
               
            
         A TANÁCS (EU) 2022/567 HATÁROZATA
         (2022. április 4.)
         az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodással létrehozott partnerségi tanácsban a civil társadalmi fórum irányítására vonatkozó operatív iránymutatások elfogadásával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen az Európai Unió működéséről szóló szerződés 43. és 91. cikkére, 100. cikkének (2) bekezdésére, valamint a 207. cikke (4) bekezdésének első albekezdésére, összefüggésben a 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió az (EU) 2021/689 tanácsi határozattal (1) megkötötte az egyrészről az Európai Unió és az Európai Atomenergia-közösség, másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodást (a továbbiakban: a kereskedelmi és együttműködési megállapodás), amely 2021. május 1-jén lépett hatályba, és azt ideiglenes jelleggel 2021. január 1-je óta alkalmazzák.
                  
               
                     (2)
                  
                  
                     A kereskedelmi és együttműködési megállapodás 14. cikke előírja az említett megállapodással létrehozott partnerségi tanács számára, hogy fogadja el a civil társadalmi fórum irányítására vonatkozó operatív iránymutatásokat (a továbbiakban: az iránymutatások).
                  
               
                     (3)
                  
                  
                     Helyénvaló ezért meghatározni az Unió nevében a partnerségi tanácsban az iránymutatások elfogadásával kapcsolatban képviselendő álláspontot.
                  
               
                     (4)
                  
                  
                     Az iránymutatások időben történő elfogadásának lehetővé tétele érdekében e határozatnak az elfogadása napján hatályba kell lépnie,
                  
               ELFOGADTA EZT A HATÁROZATOT:
         
            1. cikk
            A kereskedelmi és együttműködési megállapodással létrehozott partnerségi tanácsban a megállapodás 14. cikkével összhangban meghozandó határozattal kapcsolatban az Unió által képviselendő álláspontnak a civil társadalmi fórum írányítására vonatkozó operatív iránymutatások e határozathoz csatolt tervezetén kell alapulnia.
         
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2022. április 4-én.
            
               
                  a Tanács részéről
               
               
                  az elnök
               
               R. BACHELOT-NARQUIN
            
         
         
            (1)  A Tanács (EU) 2021/689 határozata (2021. április 29.) az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodásnak, valamint az Európai Unió és Nagy-Britannia és Észak-Írország Egyesült Királysága közötti, a minősített adatok cseréjére és védelmére vonatkozó biztonsági eljárásokról szóló megállapodásnak az Unió nevében történő megkötéséről (HL L 149., 2021.4.30., 2. o.).
      
      
         
            MELLÉKLET
            IRÁNYMUTATÁSOK A CIVIL TÁRSADALMI FÓRUM SZÁMÁRA
            a kereskedelmi és együttműködési megállapodás keretében
            az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás (a továbbiakban: kereskedelmi és együttműködési megállapodás) 14. cikkének (1) és (2) bekezdése úgy rendelkezik, hogy a Felek elősegítik az Európai Unió és Nagy-Britannia és Észak-Írország Egyesült Királysága (az Egyesült Királyság) civil társadalmának képviselőiből álló civil társadalmi fórum megszervezését, amely legalább évente egyszer ülésezik, kivéve ha a Felek másként nem állapodnak meg. A kereskedelmi és együttműködési megállapodás továbbá előírja, hogy a partnerségi tanács elfogadja a civil társadalmi fórum irányítására vonatkozó operatív iránymutatásokat.
            1.   RÉSZTVEVŐK
            
            A kereskedelmi és együttműködési megállapodás (1) 14. cikkének (3) bekezdése értelmében a civil társadalmi fórumon az Európai Unió és az Egyesült Királyság civil társadalmi szervezeteinek képviselői vesznek részt, nevezetesen a kereskedelmi és együttműködési megállapodás II. részének hatálya alá tartozó területek szempontjából releváns, a társadalom különböző szegmenseiben működő üzleti és munkáltatói szervezetek (de nem az egyéni magánvállalkozások), szakszervezetek, tudományos körök és nem kormányzati szervezetek képviselői. A Felek a civil társadalmi szervezetek kiegyensúlyozott képviseletének előmozdítása érdekében alkalmazzák a civil társadalom képviselőinek nyilvántartásba vételére vonatkozó szabályaikat és gyakorlataikat.
            Gyakorlati okokból a civil társadalmi fórum személyes résztvevőinek száma mindkét oldalon a civil társadalom 60 képviselőjére korlátozódik, kivéve, ha a Felek másként állapodnak meg. Ezek a képviselők személyesen vagy elektronikus úton részt vehetnek a civil társadalmi fórum ülésein. A Felek megállapodhatnak abban, hogy a kereskedelmi és együttműködési megállapodás 14. cikkének (2) bekezdésével összhangban az ülést teljes mértékben virtuális úton tartják meg. A civil társadalmi fórum nyitva áll az előzetesen regisztráló, civil társadalmi szervezetek más tagjainak megfigyelőként történő részvétele előtt.
            2.   HATÁLY
            
            A civil társadalmi fórum megbeszélései a kereskedelmi és együttműködési megállapodás II. részében szereplő területekre terjednek ki: kereskedelem, légi közlekedés, közúti szállítás, szociális biztonsági rendszerek koordinálása, valamint a rövid távú tartózkodásra jogosító vízumok, halászat és egyéb rendelkezések.
            3.   IDŐZÍTÉS, SZERVEZÉS ÉS NAPIREND
            
            A kereskedelmi és együttműködési megállapodás előírja, hogy a civil társadalmi fórum évente legalább egyszer ülésezik, kivéve, ha a Felek másként állapodnak meg. A civil társadalmi fórum a kereskedelmi partnerségi bizottság ülése időpontjához közeli időpontban ülésezik, kivéve, ha a Felek másként állapodnak meg. A kereskedelmi partnerségi bizottság és a kereskedelmi szakbizottságok társelnökei, valamint az energiával, a légi közlekedéssel, a repülésbiztonsággal, a közúti közlekedéssel, a szociális biztonsági rendszerek koordinálásával és a halászattal foglalkozó szakbizottságok társelnökei részt vehetnek a fórumon, amikor ott a hatáskörükbe tartozó kérdések megvitatására kerül sor.
            A civil társadalmi fórumot a kereskedelmi partnerségi bizottság ülésének otthont adó Fél szervezi, ami azt jelenti, hogy a fórum helyszíne felváltva lesz az Európai Unió és az Egyesült Királyság területe között, kivéve, ha a Felek másként állapodnak meg. A fórumnak otthont adó Fél biztosítja a helyszínt, és elősegíti az ülés lebonyolítását (pl. linkeket biztosít a regisztrációhoz és a virtuális részvételhez).
            A Felek törekednek arra, hogy a napirendtervezetnek a másik Féllel való elfogadása előtt konzultáljanak saját belső tanácsadó csoportjaikkal a lehetséges napirendi pontokról. A Felek törekednek arra, hogy a napirendtervezeteket a civil társadalmi fórum ülése előtt 15 nappal közzétegyék.
            A fogadó Fél a másik Féllel egyetértésben, az ülést követő 30 napon belül megszövegezi a civil társadalmi fórum eredményeit és következtetéseit. Az egyes ülések eredményeit és következtetéseit megosztják a partnerségi tanáccsal, a kereskedelmi partnerségi bizottsággal és az energiával, a légi közlekedéssel, a repülésbiztonsággal, a közúti közlekedéssel, a szociális biztonsági rendszerek koordinációjával és a halászattal foglalkozó szakbizottságokkal, és nyilvánosságra hozzák azokat.
            A kereskedelmi és együttműködési megállapodás 14. cikke (1) bekezdésének második mondatával összhangban a partnerségi tanács módosíthatja ezeket az iránymutatásokat, többek között a végrehajtásuk során felmerülő kérdések kezelése érdekében.
            
               (1)  A civil társadalmi fórum nyitva áll a Felek területén letelepedett független civil társadalmi szervezetek részvétele előtt, beleértve a kereskedelmi és együttműködési megállapodás 13. cikkében említett belső tanácsadó csoportok tagjait is. A Felek előmozdítják többek között a gazdasági növekedéssel és a fenntartható fejlődéssel, valamint a szociális, emberi jogi, környezetvédelmi és egyéb kérdésekkel foglalkozó nem kormányzati szervezetek, üzleti és munkáltatói szervezetek és szakszervezetek kiegyensúlyozott képviseletét.